Likumprojekta „Par Latvijas Republikas valdības un Kanādas valdības, ko pārstāv Kanādas Nacionālās aizsardzības departaments un Kanādas bruņotie spēki, saprašanās memorandu par paplašinātu partnerību aizsardzības jomā un drošības sadarbību” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2016.gada 16.jūnijā Saeimā apstiprinātās Valsts aizsardzības koncepcijas 56.punkts – Latvijas interesēs ir panākt ilgtermiņa risinājumu sabiedroto nozīmīgai militārajai klātbūtnei Latvijā. Ziemeļatlantijas līguma organizācijas dalībvalstu līguma par to bruņoto spēku statusu, kas ratificēts Saeimā 2004.gada 17.jūnijā (turpmāk – *NATO SOFA*), preambulas trešā rindkopa – Paturēdamas prātā, ka lēmuma pieņemšana par to nosūtīšanu un noteikumi, uz kādiem tie tiek nosūtīti, ciktāl tie nav noteikti šajā līgumā, ietverami atsevišķās vienošanās starp iesaistītajām Pusēm.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *NATO SOFA* definē pamatnosacījumus, uz kādiem NATO dalībvalstu bruņotie spēki atrodas Latvijā. Ņemot vērā, ka *NATO SOFA* bruņoto spēku statusu citās NATO dalībvalstīs nosaka vispārīgi, jau izstrādājot šos pamatnosacījumus tika paredzēts, ka valstis atsevišķi var vienoties par papildus detalizēti noteiktiem bruņoto spēku uzturēšanās nosacījumiem. Šāda nostādne iekļauta arī *NATO SOFA* preambulā. Sabiedroto spēku, tai skaitā Kanādas, militārās klātbūtnes Latvijā nodrošināšana ir ļoti nozīmīga Latvijas aizsardzības interesēm. NATO samitā Varšavā 2016.gada jūlijā tika pieņemts lēmums par sabiedroto spēku klātbūtni Baltijas valstīs un Polijā NATO paplašinātās klātbūtnes (*enhanced forward presence*) ietvaros. Līdz ar to Latvijā ir izvietota daudznacionālā kaujas grupa Kanādas vadībā. Lai atbalstītu gan nacionālās komandvadības, gan arī Kanādas, kā kaujas grupas ietvarnācijas, uzdevumu izpildi, Latvijā ir izvietota Kanādas bruņoto spēku pavēlniecība Latvijā (*Task Force Latvia*), kuras pakļautībā atrodas Kanādas bruņoto spēku personāls, kas atrodas Latvijā, tai skaitā paplašinātās klātbūtnes daudznacionālās kaujas grupas Kanādas kontingents. Kanādas bruņotie spēki ir snieguši būtisku ieguldījumu kaujas grupai nepieciešamās infrastruktūras attīstībā. Tomēr, neskatoties uz šobrīd jau notiekošo aktīvo sadarbību ar Kanādu, to bruņoto spēku pastāvīgas un ilgtermiņa klātbūtnes nodrošināšanai nepieciešams pilnveidot tiesisko bāzi, detalizēti nosakot Kanādas bruņoto spēku un tiem piederošo personu, kā arī līgumdarba izpildītāju (*contractors*) tiesību un pienākumu apjomu uzturoties Latvijā. Pastāvīgas un paredzamas Kanādas bruņoto spēku un tam piederošo personu uzturēšanās tiesiskās bāzes izveidošana ir uzskatāma par priekšnosacījumu, lai turpinātu saņemt Kanādas sniegtās kolektīvās aizsardzības garantijas un nodrošinātu Kanādas spēku pastāvīgu klātbūtni Latvijā. Līdz ar to ir izstrādāts Latvijas Republikas valdības un Kanādas valdības, ko pārstāv Kanādas Nacionālās aizsardzības departaments un Kanādas bruņotie spēki, saprašanās memorands par paplašinātu partnerību aizsardzības jomā un drošības sadarbību (turpmāk – Saprašanās memorands).Saprašanās memoranda mērķis ir noteikt Kanādas un Latvijas aizsardzības jomas sadarbības ietvaru, kā arī noteikt nosacījumus, uz kādiem Kanādas bruņotie spēki, to apgādājamie un līgumdarba izpildītāji uzturas Latvijā, tādējādi papildinot *NATO SOFA* regulējumu. Ievērojot Kanādas puses lūgumu, kas pamatots ar iekšējām procedūrām, līgums ir nosaukts par saprašanās memorandu. Latvijas puse šo Saprašanās memorandu noslēdz saskaņā ar likuma “Par Latvijas Republikas starptautiskajiem līgumiem” nosacījumiem. Saprašanās memoranda nosacījumi lielā mērā atbilst 2017.gada 12.janvārī parakstītajam Latvijas Republikas valdības un Amerikas Savienoto valstu valdības līgumam par sadarbību aizsardzības jomā, kas ievērojami atvieglos tā piemērošanu praksē, vienlaicīgi nodrošinot arī vienlīdzīgus nosacījumus un regulējumu sabiedroto spēku uzņemšanai Latvijā. Tāpat kā *NATO SOFA*, arī šis Saprašanās memorands nav uzskatāms par lēmumu spēku nosūtīšanai uz Latviju, bet regulē Kanādas bruņoto spēku un tam piederošo personu statusu šāda lēmuma pieņemšanas gadījumā. Tādējādi Saprašanās memoranda priekšmets nav ienākošo spēku apmērs un uzturēšanās laiks - šos aspektus noteiks politiskie lēmumi. Saprašanās memorands paredz Kanādas spēkiem iespēju uzturēties un brīvi piekļūt militārās infrastruktūras objektiem Latvijā vai citiem objektiem pēc abpusējas vienošanās, kā arī atļauj Kanādas spēkiem veikt būvdarbus šajos objektos. Piekļuves tiesības var būt ekskluzīvas vai dalītas un to apjomu paredzēts noteikt atkarībā no objektu atrašanās vietas un to izmantošanas veida. Saprašanās memoranda ietvaros Kanādas puses piekļuves tiesības konkrētiem militārās infrastruktūras objektiem un šo tiesību apjoms tiks noteikts īstenošanas vienošanās. Tāpat Saprašanās memorands paredz, ka noteikto mērķu īstenošanai Kanādas bruņotajiem spēkiem un to līgumdarbu izpildītājiem ir atļauts veikt būvniecības darbus, ceļot jaunas ēkas, kā arī atjaunojot jau esošās. Veicot būvdarbus tiek ievērotas tehniskās prasības un būvniecības standarti, kas atbilst abu valstu prasībām. Tāpat Latvija veic būvniecības darbu pārbaudes atbilstoši normatīvajiem aktiem, izņemot gadījumus, kad būvniecības prasības ietver Kanādas nacionālo klasificēto informāciju. Saprašanās memorands paredz, ka jaunuzceltās vai atjaunotās būves pieder Latvijas Republikai, bet tās lieto Kanādas bruņotie spēki tik ilgi, cik tas ir nepieciešams. Lietošanas perioda beigās puses vienosies par būvju nodošanas nosacījumiem, kā arī Kanādas ieguldījuma atlikušo vērtību. Attiecībā uz militārpersonu ieceļošanu un uzturēšanos Saprašanās memorands neparedz citādu kārtību kā noteikts *NATO SOFA*, un proti, militārpersonas Latvijā  ieceļo un uzturas, uzrādot militārās identifikācijas kartes un pārvietošanās pavēli. Saprašanās memorands paredz atvieglotus ieceļošanas un uzturēšanās nosacījumus Kanādas bruņoto spēku civilās sastāvdaļas dalībniekiem, apgādājamiem un līgumdarbu izpildītājiem, paredzot, ka viņi Latvijā var iebraukt un uzturēties bez vīzas, bet uzrādot derīgu pasi, pārvietošanās pavēli un citus Saprašanās memorandā norādītos dokumentus. Jāatzīmē, ka šis nosacījums attieksies tikai uz Latvijas teritoriju un nebūs uzskatāms par ieceļošanas un uzturēšanās atļauju Šengenas zonā. Saskaņā ar Eiropas Savienības normatīvajiem aktiem (Padomes 2001.gada 15.marta Regula Nr.539/2001/EK, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas un Eiropas Parlamenta un Padomes 2016.gada 9.marta Regula (ES) 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss)) Latvijas Republikai nav kompetences atbrīvot attiecīgos trešo valstu pilsoņus no prasības saņemt īstermiņa vīzas, lai ieceļotu Šengenas zonā, kā arī nav kompetences atbrīvot no personu robežpārbaudes. Attiecībā uz ārzemnieku reģistrāciju un kontroli, Saprašanās memorands nenosaka citādu regulējumu, kā jau noteikts *NATO SOFA*. Nosacījumi par atbrīvojumu no reģistrācijas un kontroles attiecas uz personu reģistrāciju un kontroli tām jau uzturoties Latvijā. Lai atvieglotu Kanādas bruņoto spēku civilās sastāvdaļas dalībnieku, apgādājamo un līgumdarbu izpildītāju vairākkārtēju ieceļošanu un izceļošanu no Latvijas, šīm personām tiks izsniegts apliecinājums viņu tiesībām uzturēties Latvijas Republikā saskaņā ar Imigrācijas likuma 4.panta vienpadsmito daļu. Šobrīd ir izstrādāti Ministru kabineta noteikumi, kas paredz, ka apliecinājums tiek izsniegts identifikācijas kartes formā. Šāda risinājums izstrādāts ņemot vērā Kanādas puses izteikto lūgumu izsniegt Kanādas bruņoto spēku pārstāvjiem, civilās sastāvdaļas dalībniekiem, apgādājamiem un līgumdarbu izpildītājiem identifikācijas kartes. Atšķirībā no Latvijas Republikas valdības un Amerikas Savienoto valstu valdības līguma par sadarbību aizsardzības jomā nosacījumiem, saprašanās memorands neparedz izdarīt atzīmi pasēs, tā kā identisks mērķis tiks sasniegts, izsniedzot identifikācijas kartes kā apliecinājumu uzturēties Latvijā. Saprašanās memorands nosaka, ka Latvija apņemas iespēju robežās pēc attiecīga pieprasījuma sniegt loģistikas atbalstu Kanādas spēkiem ar Saprašanās memoranda īstenošanu saistīto darbību veikšanai. Saskaņā ar Saprašanās memoranda IX panta nosacījumiem Latvija atzīst Kanādas izdotus transportlīdzekļu reģistrācijas un sertifikācijas dokumentus un visu veidu transportlīdzekļu vadītāja apliecības, kā arī šie dokumenti ir derīgi, lai pārvietotos Latvijas teritorijā. Pēc atsevišķa Kanādas bruņoto spēku lūguma to oficiālos un privātos transportlīdzekļus var reģistrēt Latvijā uz noteiktu laiku, kā arī izsniegt Latvijas transportlīdzekļu reģistrācijas numurzīmes. Transportlīdzekļu reģistrācija Latvijā tiek nodrošināta bez papildus izmaksām Kanādas pusei. Transportlīdzekļu reģistrācijas maksas noteikšana būtu pretrunā ar Saprašanās memoranda XVII panta 1.punkta nosacījumiem. Ņemot vērā, ka šobrīd nav zināms vai paredzams Latvijā reģistrējamo transportlīdzekļu skaits un attiecīgi ar reģistrāciju saistīto izdevumu apmērs, Satiksmes ministrija sadarbībā ar Aizsardzības ministriju strādās pie finanšu avota identificēšanas, tai skaitā vēršoties Ministru kabinetā, ja būs nepieciešams. Saprašanās memorands papildināts ar nosacījumu, ka personiskās lietošanas transportlīdzekļiem nepieciešama obligātā civiltiesiskā transportlīdzekļu apdrošināšana. Papildus jānorāda, ka oficiālie transportlīdzekļi uzskatāmi par pašapdrošinātiem, līdz ar to tiem nav nepieciešama obligātā civiltiesiskā transportlīdzekļu apdrošināšana. Saprašanās memorands paredz, ka Latvija atzīst visa veida Kanādas izsniegtas profesionālās licences un sertifikātus. Tas attiecas uz profesionālo darbību, ko Kanādas bruņoto spēku civilā sastāvdaļa, apgādājamie, kā arī līgumdarbu izpildītāji veic dienesta pienākumu ietvaros. Ārpus dienesta pienākumu veikšanas, vai gadījumos, kad Latvijas Republikas normatīvie akti paredz iegūt speciālu licenci darbībai Latvijas Republikas teritorijā (piemēram, advokāta pārstāvības tiesībām tiesā), Kanādas izsniegtās profesionālās licences nav automātiski atzītas un derīgas.Saprašanās memorands paredz, ka Kanādas bruņoto spēku gaisa kuģi, kuģi un sauszemes transportlīdzekļi var brīvi pārvietoties pa valsts teritoriju, ievērojot pārvietošanās noteikumus. Kanādas valdības gaisa kuģi, kuģi un sauszemes transportlīdzekļi nav pakļauti pārmeklēšanai un pārbaudei bez Kanādas iestāžu atļaujas. Par Kanādas valdības gaisa kuģiem, kuģiem un sauszemes transportlīdzekļiem tiek uzskatīti tādi gaisa kuģi, kuģi un sauszemes transportlīdzekļi, kas pieder Kanādas bruņotajiem spēkiem vai tādi, kas tiek pilnībā izmantoti Kanādas spēku labā. Civilie kuģi, kas tiek pilnībā izmantoti Kanādas spēku labā, ienākot Latvijā saņems diplomātisko atļauju, kas attiecīgi ļaus tos identificēt kā kuģus, kas atbrīvoti no ostas pārbaudes saskaņā ar Eiropas Parlamenta un Padomes 2009.gada 23.aprīļa Direktīvu 2009/16/EK par ostas valsts kontroli. Kanādas valdības gaisa kuģi un kuģi, kas ierodas Latvijā Saprašanās memoranda darbības ietvaros, ir atbrīvoti no navigācijas maksas, ostu maksām, pārlidojuma maksām un tml. maksājumiem. Saskaņā ar Ministru kabineta 2017.gada 24.oktobra noteikumiem Nr.634 “Valsts akciju sabiedrības “Latvijas Jūras administrācija” maksas pakalpojumu cenrādis”, no navigācijas maksas atbrīvoti karakuģi, savukārt, Saprašanās memorands paredz, ka no navigācijas maksas tiek atbrīvoti visi kuģi, kas tiek pilnībā izmantoti Kanādas bruņoto spēku vajadzībām. Ņemot vērā, ka šobrīd nav zināms vai paredzams šādu Latvijā ienākošo kuģu skaits un attiecīgi to navigācijas maksu apmērs, Satiksmes ministrija sadarbībā ar Aizsardzības ministriju strādās pie finanšu avota identificēšanas, tai skaitā vēršoties Ministru kabinetā, ja būs nepieciešams.*NATO SOFA* nosaka gadījumus, kad sūtītājai valstij un uzņemošajai valstij ir ekskluzīvas jurisdikcijas tiesības, kā arī gadījumus, kad šīs tiesības ir vienlaicīgas. Vienlaicīgas jurisdikcijas gadījumos nošķiramas sūtītājas valsts un uzņemošās valsts primārās tiesības realizēt jurisdikciju un saskaņā ar *NATO SOFA*, uzņemošajai valstij ir primārās tiesības realizēt kriminālo jurisdikciju pār sūtītājas valsts spēku vai civilās sastāvdaļas dalībniekiem, izņemot gadījumus, kad pārkāpumi izdarīti tikai attiecībā uz sūtītājas valsts īpašumu vai tikai attiecībā pret kāda cita šīs valsts spēku vai civilās sastāvdaļas dalībnieku vai apgādājamo, vai viņu īpašumu, vai pārkāpumi radušies darbības vai nolaidības rezultātā, pildot dienesta pienākumus. *NATO SOFA* paredz iespēju valstij attiekties no primārās jurisdikcijas tiesībām, kā arī nosaka, ka īpaši svarīgos gadījumos valstij jārespektē otras valsts lūgums atteikties no primārās jurisdikcijas realizēšanas. Saprašanās memorands paredz, ka Latvija atsakās no tiesībām realizēt primāro kriminālo jurisdikciju, kas ir noteiktas *NATO SOFA*, izņemot īpašus gadījumus, kad Latvijas Republikas Ģenerālprokuratūra būtisku apstākļu dēļ var atsaukt atteikšanos no tiesībām realizēt jurisdikciju. Šādos gadījumos paziņojums par vēlmi realizēt jurisdikciju jānodod Kanādas atbildīgajām personām 21 dienas laikā pēc tam, kad tapis zināms par nodarījumu. Jāatzīmē, ka šāds paziņojums ir uzskatāms par obligātu Kanādas pusei. Likumprojekts papildināts ar trešo pantu, kas nosaka, kādos gadījumos Ģenerālprokuratūra var izmantot tiesības atsaukt atteikšanos no primārās jurisdikcijas realizēšanas.Puses ir vienojušās par sadarbības nosacījumiem gadījumos, ja Kanādas bruņoto spēku pārstāvis vai apgādājamais tiek aizturēts vai apcietināts, kā arī kriminālprocesuālo darbību un krimināllietas iztiesāšanas laikā, kā arī attiecībā uz soda izciešanu brīvības atņemšanas iestādē. Kanādas militārie pārstāvji ir atbildīgi par Kanādas spēku disciplīnas uzturēšanu. Civiltiesiskās prasības tiek risinātas saskaņā ar *NATO SOFA* nosacījumiem. Ievērojot, ka viens no pamatkritērijiem gan civiltiesiskās atbildības, gan zaudējumu atlīdzināšanas apmēra noteikšanai ir apstāklis, vai nodarījums kā rezultātā radušies zaudējumi izdarīts dienesta pienākumu pildīšanas laikā vai ārpus tā, Saprašanās memorands paredz, ka šādu apliecinājumu sniegs atbildīgās Kanādas militārpersonas. Kanādas valdības darbības, realizējot sadarbību aizsardzības jomā un darbojoties Latvijas valsts interesēs, kā arī ieguldot līdzekļus Latvijas aizsardzības spēju stiprināšanā, nav apliekamas ar jebkādiem nodokļiem un nodevām. Līdz ar to puses ir vienojušās, ka Kanādas bruņotie spēki ir atbrīvojami no pievienotās vērtības nodokļa (turpmāk – PVN), tirdzniecības nodokļu, izmantošanas nodokļu, akcīzes nodokļa un citu nodokļu nomaksas Latvijas valsts budžetā, ja preces vai pakalpojumi tiek iegādāti vai izmantoti Kanādas bruņoto spēku oficiālajām vajadzībām. Nodokļu atbrīvojumus paredzēts piemērot tieši, izmantojot savstarpēji saskaņotu sertifikātu, vai arī izmantojot atmaksas procedūras. Kanādas bruņoto spēku pārstāvju un apgādājamo personīgajām vajadzībām veiktās iegādes un saņemtie pakalpojumi tiek atbrīvoti no visiem nodokļiem un maksām, izņemot patēriņa nodokļus. Attiecīgi šo personu veiktās preču iegādes vai pakalpojumu saņemšana ir apliekama ar PVN un akcīzes nodokli (ja tiek iegādātas akcīzes preces). Taču minētais izņēmums attiecībā uz ierobežojumu piemērot atbrīvojumu no patēriņa nodokļu samaksas nav piemērojams, ja Kanādas bruņoto spēku locekļi un viņu apgādājamie Latvijas teritorijā iegādātās preces izved no valsts, ievērojot vispārējo nodokļu atmaksas procedūru.Tāpat Saprašanās memorands nosaka, ka oficiālām vajadzībām saprātīgos daudzumos var ievest preces bez ierobežojuma un ka arī preču imports un eksports oficiālām vajadzībām ir atbrīvots no visiem muitas nodokļiem. Savukārt, attiecībā uz preču ievešanu personīgām vajadzībām, Saprašanās memorands paredz, ka Kanādas spēku pārstāvji, apgādājamie un līgumdarba izpildītāji var ievest personīgās lietošanas preces nemaksājot muitas nodokļus un nodevas, tomēr gadījumā, ja šādas preces tiek nodotas personai, uz kuru nav attiecināmi nodokļu atbrīvojumi, tad šī personas pienākums ir nodokļus nomaksāt. Attiecībā uz mehānisko transportlīdzekļu ievešanu noteikts, ka atļauta divu privāto mehānisko transportlīdzekļu ievešana uz katru personu, kas ir vecāka par 18 gadiem. Šāds nosacījums iekļauts, ņemot vērā Kanādas puses izteikto vēlmi un skaidrojumu, ka tiek plānota arī tādu privāto mehānisko transportlīdzekļu ievešana, kas paredzēti ne tikai ikdienas pārvietošanās nodrošināšanai, bet arī ģimenes atpūtas un relaksācijas braucieniem. Par kārtību, kādā preces ieved Latvijā personīgām vajadzībām, kā arī veic citām personām nodoto preču uzskaiti tiks noslēgta atsevišķa vienošanās. Tāpat Saprašanās memorands paredz, ka atsevišķas vienošanās tiks slēgtas attiecībā uz kārtību, kādā tiek veiktas vispārīgās muitas procedūras un Kanādas spēku pārstāvju un apgādājamo personīgo mantu muitas pārbaudes procedūras. Saprašanās memorandā noteikts, ka bez muitas pārbaudes var tikt ievesta arī Kanādas klasificētā informācija. Lai nodrošinātu šīs informācijas atpazīstamību Latvijas muitas iestādēs, Kanādas puse apņēmusies, ka šī informācija tiks skaidri identificēta un apzīmēta.Saprašanās memorands paredz, ka Kanādas bruņotie spēki savām vajadzībām ierobežotās teritorijās var sniegt tirdzniecības, ēdināšanas, izglītības, bankas, militārā pasta un rekreācijas pakalpojumus. Sniedzot šos pakalpojumus, Kanādas bruņotajiem spēkiem ir tiesības nodarbināt apgādājamos, kā arī Latvijas valstspiederīgos un tas tiks veikts atbilstoši Kanādas normatīvajam regulējumam. Savukārt, Saprašanās memoranda XXIV panta trešais punkts paredz, ka Kanādas bruņoto spēku apgādājamie drīkst Latvijā strādāt atbilstoši Latvijas normatīvajiem aktiem, ja ir saņemta darba atļauja. Likumprojekts paredz, ka šādu atļauju izsniegs Aizsardzības ministrija. Jāatzīmē, ka arī 2015. gada 15. decembra Latvijas Republikas un Kanādas sociālās drošības līgums uz nodarbinātajiem tiks attiecināts. Saskaņā ar Saprašanās memoranda nosacījumiem Kanāda var slēgt līgumus ar līgumdarba izpildītājiem bez ierobežojuma, tai skaitā ar Latvijas uzņēmumiem un individuālā darba veicējiem. Jāņem vērā, ka Latvijas līgumdarba izpildītāji nav uzskatāmi par Kanādas līgumdarba izpildītājiem šī Saprašanās memoranda izpratnē. Saprašanās memoranda XXVII pants papildināts ar nosacījumu, kas paredz pienākumu pusēm konsultēties dabas aizsardzības apdraudējuma gadījumā. Saprašanās memoranda XXIX panta nosacījumi par evakuāciju ārkārtas gadījumos ietver vienotu jēdziena “ārkārtas situācijas” interpretāciju, par ārkārtas situācijām, kurās var tikt veikta Kanādas bruņoto spēku personāla evakuācija, uzskatot dabas katastrofas, ugunsgrēkus, ķīmiska rakstura piesārņojumu, epidēmijas u.tml.Saprašanās memoranda XXXII pants paredz, ka Kanādas bruņoto spēku apgādājamiem būs pieeja pirmskolas un skolas izglītības iestāžu sniegtajiem pakalpojumiem. Saprašanās memoranda XXXII pantā “Izglītības pakalpojumi” iekļautā piekļuve izglītības pakalpojumiem personām, kuras ieceļo un uzturas Latvijā saskaņā ar Saprašanās memoranda VII panta “Ieceļošana un izceļošana” nosacījumiem, īstenojama atbilstoši Izglītības likuma 3. panta pirmās daļas 6. punktam un Ministru kabineta 2015.gada 13.oktobra noteikumu Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” 31. punktam. Kā jau tika minēts iepriekš, noteikumi par ārvalstnieku reģistrāciju un kontroli nav attiecināmi uz minētajām personām tām jau uzturoties Latvijā. Šo personu tiesības uzturēties Latvijas Republikā apliecinās atsevišķi izsniegts apliecinājums, kas arī uzskatāms par uzturēšanās atļauju Izglītības likuma 3. panta pirmās daļas 6. punktā minētajā gadījumā.Ar Saprašanās memoranda interpretāciju un izpildi saistītie strīdi tiks risināti pārrunu ceļā pēc iespējas zemākā līmenī. Saprašanās memorands tiek noslēgts angļu valodā.Saprašanās memoranda izpildei pēc nepieciešamības tiks noslēgtas īstenošanas vienošanās, kurās tiks noteikta kārtība, kādā puses sadarbosies konkrētu jautājumu īstenošanā. Piemēram, īstenošanas vienošanās tiks slēgtas par konkrētiem būvniecības projektiem, muitas procedūrām un citiem jautājumiem.  |
| 3. | Projekta izstrādē iesaistītās institūcijas | Kanādas iesniegtais saprašanās memoranda sākotnējais projekts tika nosūtīts Ārlietu ministrijai, Ekonomikas ministrijai, Finanšu ministrijai, Iekšlietu ministrijai, Izglītības un zinātnes ministrijai, Labklājības ministrijai, Tieslietu ministrijai, Satiksmes ministrijai, Veselības ministrijai, Vides un reģionālās attīstības ministrijai, Zemkopības ministrijai. Ministriju izteiktie iebildumi un priekšlikumi tika nodoti Kanādas pārstāvjiem un panākta vienošanās par saprašanās memoranda nosacījumiem, attiecīgi labojot saprašanās memoranda tekstu vai detalizētāk skaidrojot tā nosacījumus. |
| 4. | Cita informācija | Saprašanās memorands nerada valsts budžetā zaudējumus jeb ir fiskāli neitrāls. Saprašanās memoranda noslēgšana sekmēs sabiedroto klātbūtnes nodrošināšanu Latvijā, kas savukārt stiprinās investīciju drošību, veicinās patēriņa pieaugumu un attiecīgi arī pozitīvi ietekmēs ekonomiku un veicinās iekšzemes kopprodukta pieaugumu, bet, ņemot vērā nodokļu atbrīvojumus, tiešā veidā nedos papildus pienesumu valsts budžetam. Šobrīd precīzu ekonomisko ieguvumu aprēķināt nav iespējams. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |

Projekts šo jomu neskar.

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |

Projekts šo jomu neskar.

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saprašanās memoranda VII panta otrā punkta izpildes nodrošināšanai izstrādājami Ministru kabineta noteikumi atbilstoši ar Imigrācijas likuma 4.panta vienpadsmitajā daļā paredzētājam deleģējumam.  |
| 2. | Atbildīgā institūcija | Aizsardzības ministrija sadarbībā ar Iekšlietu ministriju |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | Ziemeļatlantijas līguma organizācijas dalībvalstu līgums par to bruņoto spēku statusu, kas ratificēts Saeimā 2004.gada 17.jūnijā |
| 3. | Cita informācija | Nav. |

|  |
| --- |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Ziemeļatlantijas līguma organizācijas dalībvalstu līgums par to bruņoto spēku statusu, kas ratificēts Saeimā 2004.gada 17.jūnijā |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| *NATO SOFA* preambulas trešā rindkopa – Paturēdamas prātā, ka lēmuma pieņemšana par to nosūtīšanu un noteikumi, uz kādiem tie tiek nosūtīti, ciktāl tie nav noteikti šajā Līgumā, ietverami atsevišķās vienošanās starp iesaistītajām Pusēm. | Saprašanās memorands ir vienošanās, kurā ietverti noteikumi, uz kādiem Kanādas (kā NATO dalībvalsts) bruņoto spēku personāls un tam piederošais personāls uzturēsies Latvijas teritorijā gadījumā, ja tiks pieņemts lēmums par šo spēku nosūtīšanu klātbūtnei Latvijas teritorijā.  | Nav attiecināms.  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |

Projekts šo jomu neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Republikas institūcijas to kompetences ietvaros. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Aizsardzības ministrs R.Bergmanis

A.Ķemme

Anda.Kemme@mod.gov.lv

tālr. 67335247

S.Atvara

Sigita.Atvara@mod.gov.lv

tālr. 67335169